|  |
| --- |
| **Република Србија**  **МИНИСТАРСТВО**  **УНУТРАШЊЕ И СПОЉНЕ ТРГОВИНЕ**  Датум: 18.11.2023. године  Београд |

**ИЗВЕШТАЈ О ЈАВНИМ КОНСУЛТАЦИЈАМА**

**ЗА СТРАТЕГИЈУ ЗАШТИТЕ ПОТРОШАЧА ЗА ПЕРИОД 2025 - 2030. ГОДИНЕ**

Предлагач: **Министарство унутрашње и спољне трговине**

Укупно време трајања процеса: **35 дана**

|  |  |
| --- | --- |
| **ПОЧЕТАК РАДА НА ДОКУМЕНТУ** | |
| **НАСЛОВ** | Предлог Стратегије заштите потрошача за период 2025 - 2030. |
| **Опис** | Министарство унутрашње и спољне трговине је започело процес израде Стратегије заштите потрошача за период 2025-2030. године. Имајући у виду наведено, Министарство позива представнике надлежних државних органа, организација цивилног друштва, стручну јавност, као и друге заинтересоване стране да доставе своје сугестије, предлоге, иницијативе за израду Стратегије заштите потрошача за период 2025-2030. године од дана објављивања документа, првенствено путем портала еКонсултације или на следећу електронску адресу: olivera.maric@must.gov.rs или их упуте поштом на адресу: Министарство унутрашње и спољне трговине, Сектор за заштиту потрошача, Немањина 22-26, 11000 Београд.  По окончању консултативног процеса, Министарство унутрашње и спољне трговине размотриће све пристигле коментаре, предлоге и сугестије и на основу тога сачинити извештај о јавним консултацијама, који ће објавити на интернет страници Министарства, као и на порталу еКонсултације. |
| **Датум** | 18.11.2024. године |
| **ПОЛАЗНЕ ОСНОВЕ** | |
| **Опис** | Правни основ за доношење Стратегије садржан је у члану 131. Закона о заштити потрошача („Службени гласник РС”, бр. 88/2021) којим се прописује да се стратегијом заштите потрошача утврђују дугорочни циљеви и активности неопходне ради целовитог остварења политике заштите права и интереса потрошача и акциони план за реализацију стратегије.  Стратегија заштите потрошача за период 2025 - 2030. године представља документ јавне политике којим се на целовит начин утврђују стратешки правац деловања и јавне политике у конкретној области планирања и спровођења јавних политика утврђених прописом Владе.  Овим документом ствара се основа за идентификовање и примену мера усмерених пре свега на безбедност и здравље потрошача, стварање ефикаснијег система надзора над тржиштем, јачање капацитета владиног и невладиног сектора који су релевантни актери у овој области, унапређење механизама за заштиту потрошача, као и системско подизање свести потрошача о правима и обавезама како трговаца, тако и самих потрошача. |
| **Датум** | 18.11.2024. године |

**КОНСУЛТАТИВНИ ПРОЦЕС**

Министарство унутрашње и спољне трговине (у даљем тексту: Министарство) је 15. октобра 2024. године започело процес јавних консултација у вези Стратегије заштите потрошача за период 2025 – 2030. године на порталу е-Консултације и завршило процес јавних консултација 7. новембра 2024. године.

**ПРИКУПЉАЊЕ КОМЕНАТАРА:**

У току ове фазе процеса, Министарство унутрашње и спољне трговине је добило питање од Републичке уније послодаваца да ли је доступан Нацрт овог документа како би доставили сугестије и предлоге за његово унапређење, уз одговор Министарства да Нацрта овог стратешког документа, не постоји, већ се у овој фази израде очекује да заинтересоване стране доставе податке, предлоге, сугестије и коментаре неопходне за спровођење анализе ефеката у циљу дефинисања стратешких мера. Такође, када су у питању трговци, Техномедиа је упутила питање да ли у процесу јавних консултација могу да се достављају коментари на Закон о заштити потрошача, уз одговор да је у току јавних консултација за Стратегију потребно доставити предлоге који се тичу правца развоја политике заштите потрошача, а који се односе на развој институционалних капацитета, одговоре на нове тржишне изазове, јачање невладиног сектора, као и да се сви коментари/предлози/сугестије која се тичу Закона о заштити потрошача достављају у поступку јавних консултација и јавне расправе о Закону, не Стратегије.

У току процеса, организована је и радионица у форми округлог стола у сарадњи са ИПА 2021 Пројектом „Подршка ЕУ развоју унутрашњег тржишта Србије“ 5. новембра 2024. године поводом израде Стратегије заштите потрошача за период 2025 – 2030. године, а на којој су били присутни представници удружења за заштиту потрошача и релевантних институција. Удружења су представљали представници: Центра потрошача Србије, Организације потрошача Крагујевца, Удружења за заштиту права потрошача „Просперитет“ - Нови Сад, Републичке уније потрошача, удружења „Заштита потрошача“, Организације потрошача „Храм“, Удружења за заштиту потрошача Војводине, Националне организације потрошача Србије, Удружења потрошача Кикинде, док су округлом столу присуствовале следеће институције: Министарство правде, Министарство туризма и омладине, Регулаторно тело за електронске комуникације и поштанске услуге, Директорат цивилног ваздухопловства, Министасртво рударства и енергетике, Привредна комора Србије, Минстарство унутрашње и спољне трговине. Ресорно министарство је организовало радионицу са циљем да се релевантним институцијама представе досадашњи налази поводом израде овог стратешког документа, као и да се у међусобној сарадњи и дијалогу добију предлози за даљу израду истог. У току интерактивне радионице на којој су експерти са ИПА 2021 пројекта представили четири теме, као што су: суочавање са изазовима које намећу зелена и дигитална транзиција, ефикасна примена система заштите потрошача, свеобухватно унапређење капацитета унутар институционалног система и подизање свести и знања потрошача и трговаца, учесници су дискутовали са намером да се у отвореној размени мишљења добију предлози за даљу израду Стратегије заштите потрошача.

Изнесени су многобројни конструктивни и конкретни предлози у смислу унапређења система заштите права и интереса потрошача у Републици Србији. Будући да су учесници распоређени у четири групе где је за сваку групу предвиђено да учествује у расправи о четири наведене теме, са намером да се у отвореној размени мишљења добију предлози за даљу израду Стратегије заштите потрошача, било је различитих предлога и узети су у обзир предлози које треба инкорпорирати у даљем процесу израде Нацрта стартегије заштите потрошача.

Такође, у току трајања округлог стола, учесницима су подељени упитници у вези политике заштите потрошача, тако да је коначан број попуњених упитника – 22.

|  |  |  |
| --- | --- | --- |
| **ОПШТА СТАТИСТИКА КОМЕНТАРА У ФАЗИ КОНСУЛТАТИВНОГ ПРОЦЕСА:** | | |
| **Укупан број коментара:** | | 24 |
| **Број прихваћених коментара:** | | 24 |
| **Број одбачених коментара:** | | 0 |
| **Број делимично прихваћених коментара:** | | 0 |
| **Број коментара на исти део текста:** | | 0 |
| **Број општих коментара:** | | 0 |
| **Број специфичних коментара:** | | 24 |
| **Процентуално учешће коментара на које није дат одговор у укупном број коментара:** | | 0 |
| **ОПШТА СТАТИСТИКА ПРИМЕНЕ МЕТОДА КОНСУЛТАЦИЈА У ПРОЦЕСУ:** | | |
| **Укупан број одржаних расправа:** | 0 | |
| **Удео метода "Панел дискусија" у укупном броју одржаних расправа:** | 0 | |
| **Удео метода "Округли сто" у укупном броју одржаних расправа:** | 33% | |
| **Удео метода "Фокус група" у укупном броју одржаних расправа:** | 0 | |
| **Удео метода "Анкета" у укупном броју одржаних расправа:** | 33% | |
| **Удео метода "Прикупљање коментара" у укупном броју одржаних расправа:** | 33% | |
| **Број одржаних панела:** | 0 | |
| **Број одржаних округлих столова:** | 1 | |
| **Број одржаних фокус група:** | 0 | |
| **Број одржаних анкета:** | 1 | |
| **Број одржаних прикупљања писаних коментара:** | 1 | |